பாடம் 13
இயேசு ஞானஸ்நானம் பெறுகிறார்
நோக்கம்: இயேசு இந்த உலகத்துக்கு வந்தது தேவனுடைய சித்தத்தின்படியே என்பதையும், இயேசு உண்மையாகவே தேவனுடைய குமாரன் என்பதையும் பிள்ளைகளுக்குக் கற்பித்தல்.
வேத வாசிப்பு: மாற்கு 1:1-11; லூக்கா 3:10-14
மனப்பாட வசனம்: மாற்கு 1:11 – “நீ என்னுடைய நேசகுமாரன், உன்னிடத்தில் பிரியமாயிருக்கிறேன் என்று சொல்லும் ஒரு சத்தம் வானத்திலிருந்து உண்டாயிற்று.”
தொடக்கப் புள்ளி
நம் ஊரில் அல்லது உலகில் என்ன நடக்கிறது என்பதை நாம் எப்படி அறியலாம்? சாத்தியமான பதில்கள்: வானொலி, செய்தித்தாள், முரசு, தூதுவன். முற்காலத்தில் சில நாடுகளில் அரசனுடைய தூதுவர்களாக வேலை செய்தவர்கள் இருந்தார்கள். அவர்கள் ஒவ்வொரு ஊருக்கும் போய்ச் செய்தியைப் பரப்ப வேண்டியிருந்தது.
இன்றைய போதனையின் முக்கிய குறிப்புகள்
1. தேவன் ஒரு குறிப்பிட்ட மனிதரைத் தம்முடைய விசேஷ தூதுவராக அனுப்பினார். தேவன் தம்முடைய ஒரே குமாரனை இந்த உலகத்துக்கு அனுப்பப்போகிறார் என்று அவர் அறிவித்தார் (1:2). இந்தத் தூதுவரின் பெயர் யோவான் ஸ்நானன்.
2. யோவான் எங்கே வாழ்ந்தார், எப்படி வாழ்ந்தார் என்பதைப் பிள்ளைகளுக்குச் சொல்லுங்கள் (1:4, 6).
3. யோவான் என்ன செய்தார் என்பதைச் சொல்லுங்கள் (1:5, 7). அவர் ஏன் ஸ்நானன் யோவான் என்று அழைக்கப்பட்டார் என்பது இப்போது உங்களுக்குத் தெரியும்! மக்கள் தங்கள் தீய வழிகளை விட்டுத் திரும்ப வேண்டும் என்று அவர் சொன்னார் (மாற் 1:4; லூக் 3:10-14). தேவகுமாரனின் வருகைக்காக அவர்கள் தங்களை ஆயத்தப்படுத்த வேண்டியிருந்தது (மாற் 1:5-7).
மக்கள் தங்களை எப்படி ஆயத்தப்படுத்தினார்கள் என்பதை விளக்குங்கள்:
•  அவர்கள் தேவனிடம் மன்னிப்புக் கேட்டார்கள்.
•  அவர்கள் ஞானஸ்நானம் பெற்றார்கள்.
•  ஞானஸ்நானம் என்பது மனந்திரும்புதலின் அடையாளம். அதாவது, நீங்கள் செய்த பாவங்களுக்காக வருந்தி, பாவத்தை விட்டுத் திரும்புகிறீர்கள் என்று பொருள்.
4. ஒரு நாள் இயேசு யோவானிடம் வந்தார். தமக்கு ஞானஸ்நானம் கொடுக்கும்படி கேட்டார். ஆனால் இயேசு பரிபூரணர்; அவரிடம் பாவம் இல்லை. அவர் மனந்திரும்ப வேண்டியதில்லை; ஆகையால் ஞானஸ்நானம் பெறவும் வேண்டியதில்லை. ஆனாலும் இயேசு மக்களோடு ஒன்றாயிருக்க விரும்பினார். பாவிகளாகிய நம்மில் ஒருவரைப்போல நடத்தப்பட அவர் தெரிந்துகொண்டார். படம் 13-ஐக் காட்டி நடந்ததைச் சொல்லுங்கள் (1:9-11). தேவன் பேசினார். இயேசு உண்மையாகவே தம்முடைய குமாரன் என்று அவர் சொன்னார், காண்பித்தார்.
மனப்பாட வசனத்தைப் பதிய வைத்தல்
பிள்ளைகளோடு சேர்ந்து மாற்கு 1:11-ஐப் பலமுறை சொல்லுங்கள்.
கதைக்கு நம் பதில்
ஞானஸ்நானத்துக்குப் பிறகு இயேசு பல அற்புதங்களைச் செய்தார். வரும் வாரங்களின் பாடங்களில் அவற்றில் சிலவற்றைப் பற்றிக் கேட்கப்போகிறோம்.
இயேசு தேவனுடைய குமாரன் என்பதை மக்களுக்குக் காட்டவே இந்த அற்புதங்களைச் செய்தார். அவர் இன்றும் தேவனுடைய குமாரனாகவே இருக்கிறார். தேவகுமாரனாகிய இயேசுவைப் பின்பற்றி, அவருக்குக் கீழ்ப்படியும்போது நாமும் தேவனுடைய குடும்பத்தின் அங்கத்தினர்களாகிறோம்; பரலோகத் தகப்பனுடைய மகன்களும் மகள்களுமாகிறோம்.
